Document ID: 31984R0551

*****
ΚΑΝΟΝΙΣΜΟΣ (ΕΟΚ) αριθ. 551/84 ΤΟΥ ΣΥΜΒΟΥΛΙΟΥ
της 28ης Φεβρουαρίου 1984
που τροποποιεί τον κανονισμό (ΕΟΚ) αριθ. 3667/83 για την εξακολούθηση των εισαγωγών βουτύρου Νέας Ζηλανδίας στο Ηνωμένο Βασίλειο με ειδικούς όρους
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
την πράξη προσχωρήσεως του 1972, και ιδίως το άρθρο 5 παράγραφος 2 του πρωτοκόλλου αριθ. 18 που είναι προσαρτημένο στην πράξη αυτή,
την πρόταση της Επιτροπής,
Εκτιμώντας:
ότι με τον κανονισμό (ΕΟΚ) αριθ. 3667/83 (1) επετράπη προσωρινά στο Ηνωμένο Βασίλειο να εισάγει ποσότητα βουτύρου Νέας Ζηλανδίας με ειδικούς όρους κατά τη διάρκεια των μηνών Ιανουαρίου και Φεβρουαρίου 1984·
ότι το Συμβούλιο δεν μπόρεσε να θεσπίσει έγκαιρα νέο καθεστώς εισαγωγής για μεγαλύτερο χρονικό διάστημα· ότι, προκειμένου να αποφευχθεί διακοπή των εισαγωγών, θα πρέπει να χορηγηθεί νέα προσωρινή άδεια για το μήνα Μάρτιο,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3667/83 τροποποιείται ως εξής:
1. Στο πρώτο εδάφιο της παραγράφου 1 του άρθρου 2, η ημερομηνία «29 Φεβρουαρίου 1984» αντικαθίσταται από την ημερομηνία «31 Μαρτίου 1984» και, στο δεύτερο εδάφιο της ίδιας παραγράφου, η ποσότητα «13 833 τόνοι» αντικαθίσταται από την ποσότητα «20 750 τόνοι».
2. Η παράγραφος 3 του άρθρου 2 αντικαθίσταται από το ακόλουθο κείμενο:
«3. Πριν από την 1η Απριλίου 1984, το Συμβούλιο, μετά από πρόταση της Επιτροπής, επανεξετάζει τη λειτουργία αυτού του καθεστώτος με σκοπό τη λήψη απόφασης για το καθεστώς εισαγωγής βουτύρου Νέας Ζηλανδίας μετά τις 31 Μαρτίου 1984.»
Άρθρο 2
Ο παρών κανονισμός αρχίζει να ισχύει την 1η Μαρτίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Φεβρουαρίου 1984.

Labels: 3
18